REGOLAMENT TAL-KUMMISSJONI (UE) Nru 94/2010
tat-3 ta' Frar 2010
li jiffissa limitu kwantitattiv addizzjonali għall-esportazzjonijiet taz-zokkor barra mill-kwota fir-rigward tas-sena tas-suq 2009/2010
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b'mod partikolari l-Artikolu 61(1)(d) flimkien mal-Artikolu 4 tiegħu,
Billi:
(1)
Skont l-Artikolu 61(1)(d) tar-Regolament (KE) Nru 1234/2007, iz-zokkor jew l-isoglukożju li jiġi prodott lil hinn mill-kwota msemmija fl-Artikolu 56 ta’ dak ir-Regolament jista’ jiġi esportat biss skont il-limitu kwantitattiv li għandu jiġi ffissat mill-Kummissjoni li jirrispetta l-impenji li jirriżultaw mill-ftehimiet internazzjonali konklużi mill-Unjoni.
(2)
Regoli dettaljati tal-implimentazzjoni għall-esportazzjonijiet barra mill-kwota, b’mod partikolari li jikkonċernaw il-ħruġ ta’ liċenzji tal-esportazzjoni, huma stabbiliti bir-Regolament tal-Kummissjoni (KE) Nru 951/2006 (2). Madankollu, il-limitu kwantitattiv għandu jiġi ffissat għal kull sena tas-suq, fid-dawl tal-opportunitajiet possibbli fis-swieq tal-esportazzjoni.
(3)
Għas-sena tas-suq 2009/2010, ir-Regolament tal-Kummissjoni (KE) Nru 274/2009 (3) ffissa l-limitu kwantitattiv għall-esportazzjonijiet taz-zokkor barra mill-kwota għal 1 350 000 tunnellata. L-applikazzjonijiet għal-liċenzji tal-esportazzjoni malajr qabżu dak il-limitu. Għalhekk, ir-Regolament tal-Kummissjoni (KE) Nru 1106/2009 (4) stipula perċentwali ta' aċċettazzjoni għall-ħruġ ta' liċenzji tal-esportazzjoni, u ssospenda t-tressiq tal-applikazzjonijiet għal liċenzji tal-esportazzjoni għal zokkor ’il barra mill-kwota. Fi żmien li fih ġie ffissat il-limitu ta' 1 350 000 tunnellata, il-kundizzjonijiet ekonomiċi kienu tali li ma kienx possibbli li wieħed jeskludi li l-esportazzjonijiet taz-zokkor barra mill-kwota setgħu ġew ikkunsidrati li kienu qed jiġu ssussidjati għax l-ispiża medja tal-produzzjoni taz-zokkor fl-Unjoni setgħet qabżet il-prezz tal-bejgħ taz-zokkor barra mill-kwota fis-suq tal-esportazzjoni. Għalhekk, taħt dawn il-kundizzjonijiet ma kienx possibbli li jiżdiedu l-kwantitajiet taz-zokkor barra mill-kwota li jiġu esportati lil hinn mil-limiti li jirriżultaw mill-impenji internazzjonali tal-Unjoni msemmija hawn fuq.
(4)
Mill-bidu tal-2009, il-kundizzjonijiet ekonomiċi globali nbidlu b'mod sinifikanti fis-settur taz-zokkor. Kmieni f'Jannar 2010, il-prezzijiet tas-suq dinji għaz-zokkor abjad żdiedu b'iktar mid-doppju u laħqu madwar 500 euro t-tunnellata fis-suq tal-futures tal-prodotti bażiċi f'Londra. Fl-istess ħin, il-prezzijiet fis-suq taz-zokkor fl-Unjoni naqsu f'konformità mal-prezz istituzzjonali ta' referenza.
(5)
Taħt il-kundizzjonijiet ekonomiċi attwali, l-ispiża medja tal-produzzjoni tal-pitrava zokkrija fl-Unjoni hija taħt il-prezz tal-bejgħ tal-pitrava zokkrija barra mill-kwota. Barra minn hekk, il-prezz tal-bejgħ taz-zokkor barra mill-kwota fis-suq dinji huwa ogħla mill-ispiża medja tal-produzzjoni taz-zokkor fl-Unjoni. Għalhekk, sakemm dawn il-kundizzjonijiet ikunu validi, l-esportazzjoni taz-zokkor barra mill-kwota ma tistax tiġi kkunsidrata li qed tiġi ssussidjata. Konsegwentament, esportazzjonijiet lil hinn mill-impenji sussidjarji tal-esportazzjoni tal-Unjoni jistgħu jsiru mingħajr ma jinkisru l-obbligi li jirriżultaw mis-sħubija tal-Unjoni fl-Organizzazzjoni Dinjija tal-Kummerċ.
(6)
Skont l-iktar tagħrif riċenti, huwa ċert li minħabba kundizzjonijiet tat-temp eċċezzjonalment tajbin fl-2009, fl-Unjoni se jiġu prodotti kwantitajiet kbar ta' zokkor barra mill-kwota. Attwalment, din il-kwantità hija stmata madwar 4 100 000 tunnellata. Meta wieħed jikkunsidra l-possibiltajiet kollha fejn jista' jinbiegħ dan iz-zokkor, b'mod partikolari d-domanda tal-industrija tal-kimika għaz-zokkor industrijali, huwa stmat li mill-inqas 500 000 tunnellata xorta se tkun disponibbli għall-esportazzjoni.
(7)
Fid-dawl tal-provvista żejda prevista fl-Unjoni matul is-sena tas-suq 2009/2010 u l-prezzijiet għoljin b'mod eċċezzjonali tas-suq dinji kkawżati minn sitwazzjoni ta' forniment diffiċli ħafna f'daż-żmien, ikun aħjar li jiġi esportat iz-zokkor żejjed li jibqa' fl-Unjoni minflok ma jiġi trasferit għas-sena tas-suq li jmiss. L-iffissar ta' limitu kwantitattiv addizzjonali fir-rigward tas-sena tas-suq 2009/2010 jippermetti lill-produtturi taz-zokkor u lil dawk li jkabbru l-pitrava zokkrija fl-Unjoni biex jibbenefikaw mill-possibiltajiet attwali ta' esportazzjoni favorevoli. Għalhekk, għandu jiġi ffissat limitu kwantitattiv addizzjonali.
(8)
Issa huwa stmat li l-prezzijiet taz-zokkor fis-suq dinji jistgħu jibdew jonqsu mit-tieni nofs tal-2010. Sabiex ikun żgurat li l-esportazzjonijiet addizzjonali taz-zokkor barra mill-kwota ma jinterferixxux mal-impenji ta' sussidju tal-Unjoni, huwa xieraq li l-applikazzjoni għal-liċenzji tal-esportazzjoni tiġi limitata sat-30 ta' Ġunju 2010 u li l-validità tal-liċenzji tal-esportazzjoni titnaqqas għal xahar.
(9)
L-esportazzjonijiet taz-zokkor mill-Unjoni lejn ċerti destinazzjonijiet fil-qrib u lejn pajjiżi terzi li jagħtu lill-prodotti tal-UE trattament preferenzjali tal-importazzjoni, attwalment jinsabu f'pożizzjoni kompetittiva partikolarment favorevoli. Fid-dawl tan-nuqqas ta’ strumenti xierqa ta’ assistenza reċiproka fil-ġlieda kontra l-irregolaritajiet u sabiex jitnaqqas ir-riskju tal-frodi u biex jiġi evitat kwalunkwe abbuż assoċjat mal-importazzjoni mill-ġdid jew mad-dħul mill-ġdid fl-Unjoni ta’ zokkor barra mill-kwota, ċerti destinazzjoniiet fil-qrib għandhom jiġu eskluzi mid-destinazzjonijiet eliġibbli.
(10)
Il-Kumitat ta’ Ġestjoni għall-Organizzazzjoni Komuni tas-Swieq Agrikoli ma ta l-ebda opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
Iffissar ta' limitu kwantitattiv addizzjonali għall-esportazzjonijiet ta’ zokkor barra mill-kwota
1. Mingħajr preġudizzju għar-Regolamenti (KE) Nru 274/2009 u (KE) Nru 1106/2009, tista' tiġi esportata kwantità addizzjonali ta' 500 000 tunnellata ta' zokkor abjad barra mill-kwota li jaqa' fi ħdan il-kodiċi NM 1701 99 mingħajr rifużjoni fir-rigward tas-sena tas-suq 2009/2010.
2. L-esportazzjonijiet fi ħdan il-limitu kwantitattiv iffissat fil-paragrafu 1 għandhom ikunu permessi għad-destinazzjonijiet kollha, minbarra:
(a)
pajjiżi terzi: Andorra, il-Liechtenstein, is-Santa Sede (l-Istat tal-Vatikan), San Marino, il-Kroazja, il-Bożnja-Ħerzegovina, is-Serbja (5), il-Montenegro, l-Albanija u l-ex Repubblika Jugoslava tal-Maċedonja;
(b)
it-territorji tal-Istati Membri li ma jagħmlux parti mit-territorju doganali tal-Unjoni: il-Gżejjer Faeroe, Greenland, Heligoland, Ceuta, Melilla, il-lokalitajiet ta’ Livigno u ta’ Campione d’Italia, u ż-żoni tar-Repubblika ta’ Ċipru fejn il-Gvern tar-Repubblika ta’ Ċipru ma jeżerċitax kontroll effettiv;
(c)
it-territorji Ewropej li għar-relazzjonijiet esterni tagħhom huwa responsabbli Stat Membru li ma jiffurmax parti mit-territorju doganali tal-Unjoni: Ġibiltà.
Artikolu 2
Il-validità tal-liċenzji tal-esportazzjoni
Permezz ta' deroga mill-Artikolu 5 tar-Regolament (KE) Nru 951/2006, il-liċenzji tal-esportazzjoni maħruġa fir-rigward tal-limitu kwantitattiv addizzjonali msemmi fl-Artikolu 1(1) għandhom ikunu validi għal 30 jum.
Artikolu 3
Is-sospensjoni tal-ħruġ tal-liċenzji tal-esportazzjoni
L-Artikoli 7e u 9 tar-Regolament (KE) Nru 951/2006 għandhom japplikaw kif xieraq.
Artikolu 4
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu jiskadi fit-30 ta’ Ġunju 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-3 ta’ Frar 2010.